УФ-м и Президентыр Темыркъан Юрэ йохъуэхъу
Путин Владимир Санкт-Петербург Шостакович Дмитрий и цIэр зезыхьэ и академическэ филармонием и художественнэ унафэщI Темыркъан Юрэ илъэс 75-рэ зэрырикъуамкIэ ехъуэхъуащ.
Абы теухуауэ игъэхьа телеграммэм къэралым и Iэтащхьэм къыщыхигъэщхьэхукIащ Темыркъан Юрэ иджырей лъэхъэнэм и музыкант нэхъ гъуэзэджэ дыдэхэм зэращыщыр, абы и гъащIэмрэ и зэфIэкIымрэ гъуазджэм хуэлэжьэным зэрыхуигъэпсар.
«Лъэныкъуэ куэд къызэщIиубыдэу уэ ебгъэкIуэкI лэжьыгъэшхуэм, хэкум и щэнхабзэм къыдэгъуэгурыкIуэ хабзэшхуэхэр хъумэнымрэ абыхэм зегъэужьынымрэ уи щхьэкIэ хэпщIыхьхэм, зэфIэкI зыбгъэдэлъ щIалэгъуалэм уигури уи псэри зэIухауэ уазэрыдэIэпыкъум къыхэкIыу пщIэшхуэ къыпхуащIыну пхуэфащэщ», — къыщыгъэлъэгъуащ Президентым и телеграммэу Кремлым и www.kremlin.ru официальнэ сайтым иралъхьам.
Ди хэкуэгъу цIэрыIуэм республикэм исхэм я цIэкIэ ехъуэхъун икIи абы и гуфIэгъуэ пшыхьым хэтын папщIэ Санкт-Петербург макIуэ КъБР-м щэнхабзэмкIэ и министр Фырэ Руслан, Дунейпсо Адыгэ Хасэм и тхьэмадэ Сэхъурокъуэ Хьэутий, нэгъуэщIхэри.
